## FGV fa treballs de manteniment en vies del metro per a reduir vibracions i sorolls en la circulació

*** Les actuacions estan previstes fins a principis de juny i es faran fora de l’horari comercial, per la qual cosa no afecten el servici
* Les intervencions d’esmolada es faran en diferents trams de les línies 1, 2, 3 i 5 de Metrovalencia**

Ferrocarrils de la Generalitat Valenciana (FGV) fa, estos mesos, treballs d’esmolada de via, previstos en diferents trams del conjunt de la xarxa de Metrovalencia. Les intervencions programades es prolongaran fins a principis del mes de juny i es duran a terme fora de l’horari de servici per a no alterar el servici oferit als viatgers.

Els treballs d’esmolada es realitzen a fi de retornar el carril a la seua geometria teòrica, reduint així problemes de vibracions, sorolls i desgastos excessius en les rodes dels trens i tramvies, i augmentant, d’esta manera, la comoditat dels viatgers, a més de disminuir possibles molèsties en els veïnats pròxims a la xarxa.

La campanya d’enguany abasta diversos trams de les línies 1, 2, 3 i 5 del metro. En concret, la setmana passada ja es va efectuar entre Rafelbunyol i Albalat dels Sorells, i esta setmana es farà l’esmolada en superfície de l’L3 fins a Alboraia. Posteriorment, es farà el túnel Alboraia-Aeroport (del 28 d’abril al 9 de maig), també de l’L3; Beniferri-València Sud (del 15 al 22 de maig), de l’L1; Ayora-Alameda (del 23 al 26 de maig), de l’L5; i Empalme-Les Carolines/Fira (de l’1 al 2 de juny), de l’L2.

Estos treballs es duen a terme en jornada nocturna, mitjançant un tren esmolador dotat de moles que fresen els carrils i permeten recuperar el seu aspecte i prestacions originals. Estes intervencions es programen anualment en funció del desgast detectat mitjançant mesuraments realitzats prèviament.

**Actuacions de manteniment**

Estos treballs estan inclosos en les labors de manteniment de via i infraestructura que es duen a terme de manera contínua per part d’FGV en les línies de metro i tramvia de Metrovalencia. En este sentit, cal destacar que en els passats mesos de març i abril es va procedir a l’esmolada de diferents trams de les línies 4 i 6.

En estos treballs també està inclòs el manteniment i la conservació dels elements fonamentals de la infraestructura, la via, els aparells de via i els passos a nivell de les línies d’FGV a València. De manera que, amb estes intervencions complementàries, es pretén preservar la seguretat de les línies, aconseguir els nivells desitjats de fiabilitat, millorar la qualitat del servici que percep el client i prolongar la vida útil d’estes instal·lacions.

Els servicis que es duen a terme preveuen el manteniment ordinari preventiu, que inclou també la utilització de maquinària pesant com és el cas de la batonada i l’esmolada; i accions correctives i de millora, en resposta davant d’una avaria o incidència no prevista, provocada per col·lisions, incendis o inclemències meteorològiques.

Estos mateixos treballs complementen les accions que s’efectuen de manera habitual per part de l’empresa pública des de la Unitat de Manteniment d’Instal·lacions Fixes.

La xarxa de Metrovalencia compta amb 161 quilòmetres de via, distribuïts en sis línies de metro i quatre de tramvia.

Fecha: 25/04/2025